Pa van PTA tydens huisbraak geskietArgieffoto Die Akasia-polisiestasie ondersoek ŉ saak van huisbraak nadat ŉ 44-jarige man Woensdag in die vroeë oggendure in die noorde van Pretoria geskiet is. Maroela Media het vroeër berig die man is in ŉ kritieke toestand in die hospitaal ná ŉ skietvoorval omstreeks 03:00 in Wildebeesrylaan in Hesteapark, Akasia plaasgevind het. Lees meer hier. Kapt. Riana van Aarde, ŉ polisiewoordvoerder, het die voorval aan Maroela Media bevestig. “Na wat verneem word, het twee gewapende mans die slagoffer se huis betree. Een van die mans het ŉ vuurwapen gehad,” het Van Aarde gesê. “Inligting is nog skaars, maar ons kan bevestig dat die huiseienaar tydens die voorval geskiet en in ŉ kritieke toestand na die hospitaal geneem is. Sy vrou en tienerkinders was tydens die voorval in die huis.” Die man se naam kan nog nie bekend gemaak word nie.